Na temelju članka 58. stavka 1. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 16/12, 94/13., [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751). i [68/18](https://www.zakon.hr/cms.htm?id=31279).) i članka 39. Statuta Osnovne škole Nikole Hribara, Školski odbor je u suradnji s Učiteljskim vijećem, na sjednici održanoj dana 20.9.2018. godine, donio:

**E T I Č K I K O D E K S**

**OSNOVNE ŠKOLE NIKOLE HRIBARA**

 Članak 1.

Etički kodeks sadržava moralna načela i načela profesionalne etike prema kojima se u svom profesionalnom i javnom djelovanju trebaju ponašati radnici Osnovne škole Nikole Hribara (u daljnjem tekstu: Škola).

 Članak 2.

 Nositelji ovog Etičkog kodeksa su: učitelji, stručni suradnici, ravnatelj i ostali radnici Škole, te svi vanjski suradnici koji povremeno sudjeluju u ostvarivanju godišnjeg plana i programa rada škole i školskog kurikuluma.

 Članak 3.

 Temeljne vrijednosti koje promiče ovaj Etički kodeks su: osobno poštenje, izvrsnost i sloboda u ostvarivanju poslova i zadaća utvrđenih ugovorom o radu, međusobno uvažavanje i ljudsko dostojanstvo, odnos prema nastavi, odnos prema učenicima i njihovim roditeljima, kolegama, drugim radnicima škole, odnos prema sredini u kojoj djeluju.

 Članak 4.

 (1) Svrha Etičkog kodeksa je utvrditi očekivane odnose temeljene na odgovornosti i profesionalnom poštenju, a ne izrijekom navoditi što nije dopušteno.

 (3) Etičkim se kodeksom ne ograničava ljudska, intelektualna i profesionalna sloboda učitelja i ostalih radnika, već se naglašava vrijednost i značaj civiliziranog međusobnog odnosa.

 Članak 5.

 (1) Osobe obuhvaćene Etičkim kodeksom dužne su svoj rad u školi izvoditi u skladu s najvišim etičkim standardima i općim moralnim normama.

 (2) Pod općim moralnim normama učiteljske profesije podrazumijeva se: poznavanje specifičnosti i važnosti učiteljske djelatnosti i svih obveza koje iz toga proistječu, od načina ponašanja u školi i izvan nje do posjedovanja kompetencija iz područja struke, pedagoško – psiholoških i didatičko – metodičkih znanja, informatičke pismenosti te osobina ličnosti, kao što su: samodisciplina, strpljivost, razumijevanje, empatičnost, dosljednost, pravičnost i dr.

 Članak 6.

 (1) Učitelji su obvezni poučavanje temeljiti na suodnosima i integraciji, uz učioničku nastavu koristiti i izvanškolske oblike učenja i poučavanja (istraživalački rad, projektna nastava, terenska nastava), te primjenjivati suvremene didaktičko – metodičke nastavne strategije.

 (2) Kroz nastavu učitelji trebaju promicati humane vrijednosti i suvremena znanstvena postignuća, stalno se stručno usavršavati i kvalitetno se pripremati za rad koristeći primarne i sekundarne izvore znanja i suvremenu nastavnu tehnologiju.

 Članak 7.

 U svome radu, radnicima nije dopušteno promicati stranačke stavove.

 Članak 8.

 (1) U odnosu prema učenicima učitelji moraju uvažavati njihova prava, kao što su:

 - pravo na obaviještenost o svim pitanjima koja se na učenika odnose;

 - pravo na savjet i pomoć u rješavanju problema sukladno njegovom najboljem interesu;

 - pravo na uvažavanje njegovog mišljenja;

 - pravo na pritužbu učiteljima, ravnatelju i školskom odboru;

 - pravo na predlaganje poboljšanja odgojno – obrazovnog rada.

 (2) Učitelji su dužni posebno skrbiti o učenicima s posebnim potrebama: darovitima i učenicima s teškoćama.

 Članak 9.

 Učitelji su dužni u odnosu s učenicima promicati ljudska prava, biti pravedni u ocjenjivanju, objektivno i stručno vrednovati njihove aktivnosti, poštovati njihovu osobnost, uvažavati i poticati njihovo kritičko i argumentirano mišljenje, voditi brigu o njihovom intelektualnom i moralnom razvoju, čuvati njihovo dostojanstvo i pomagati im u svim njihovim potrebama.

 Članak 10.

 (1) U odnosu prema kolegama valja promicati korektne suradničke odnose, inovativnost, timski rad, razmjenu iskustava u radu s djecom, davati potporu mlađim i neiskusnim kolegama, stvarati u školi ugodno i prijateljsko ozračje te svim raspoloživim sredstvima čuvati čast učiteljskog poziva.

 (2) Svi su u ovom odnosu dužni poštivati međusobno dostojanstvo i odnositi se civilizirano i bez predrasuda i diskriminacije.

 Članak 11.

 (1) U odnosu prema roditeljima učenika, učitelji trebaju uvijek biti spremni saslušati njihove probleme u svezi s njihovim djetetom, u svezi s možebitnim primjedbama na rad u školi, raspored sati, nekorektan odnos učitelja prema djetetu, organizaciji izleta i ekskurzija i sl.

 (2) Učitelji su dužni roditeljima dati pravu i punu informaciju i odgovor na njihova pitanja na način da pri tom ne povrijede ni roditelja ni učenika, pa i kad roditelj nastupi na neprimjeren način.

 Članak 12.

 U odnosu prema sredini u kojoj škola djeluje, radnici škole, su se dužni ponašati odgovorno i profesionalno.

 Članak 13.

 Pod odgovornim i profesionalnim ponašanjem iz članka 12. ovog Etičkog kodeksa podrazumijeva se:

 - uvažavanje i poštivanje nacionalne, vjerske i kulturalne različitosti suradnika i drugih osoba te zajedničko promicanje humanih odnosa i demokratskih načela;

 - istinito iznošenje činjenica o školi i njenim rezultatima;

 - promicanje nenasilnog rješavanja problema na svim razinama rada i djelovanja;

 - razvijanje pozitivnog odnosa prema profesiji učitelja.

 Članak 14.

 Zbog izbjegavanja nepotizma, u školi valja izbjegavati zapošljavanje osoba za koje se, zbog rodbinskih ili bliskih odnosa s osobama koje bi im bile izravno nadređene, može procijeniti postojanje sukoba interesa.

 Članak 15.

1. O kršenju odredaba ovog Etičkog kodeksa odlučuje etičko povjerenstvo ( u nastavku: Povjerenstvo).

 (2) Povjerenstvo imenuje ravnatelj.

 (3) Povjerenstvo se sastoji od predsjednika i dva člana.

.

 Članak 16.

 O pokretanju postupka odlučuje Povjerenstvo na temelju vlastite inicijative ili na inicijativu radnika ili učenika, te drugih osoba koje smatraju da su prekršene odredbe ovog Etičkog kodeksa.

 Članak 17.

1. Ako Povjerenstvo utvrdi da su prekršene odredbe Etičkog kodeksa, pisanim će putem upozoriti radnika na neetično postupanje i potrebu pridržavanja odredbi Etičkog kodeksa, te o tome obavijestiti ravnatelja škole.
2. Ako je povredom ovog Etičkog kodeksa došlo do povrede zakona, drugog propisa, Statuta ili općeg akta škole, ravnatelj u roku od osam dana, od dostave obavijesti iz stavka 1. ovog članka, o tomu izvješćuje nadležno tijelo.

 Članak 18.

 Ovaj Etički kodeks stupa na snagu osmog dana od dana objave na oglasnoj ploči škole.

 Članak 19.

Ovaj etički kodeks je objavljen na oglasnoj ploči Škole dana 21.9.2018. godine, a stupio je na snagu dana 29.9.2018.

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_

 Milan Omrčen, prof.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stjepan Maravić, prof.

KLASA: 003-05/18-01/1

URBROJ:238/31-20-02-18-1